Hirmuinen faniarmeija piiritti Huuhkajien Eero Markkasen - yli 5 000 ihmistä tuli katsomaan pelkästään suomalaisen treenejä!
Huuhkajien hyökkääjäkolossi Markkanen, 27, teki vastikään sopimuksen Indonesian liigan PSM Makassarin kanssa. Peräti 103 vuotta vanha PSM on Indonesian vanhin toiminnassa oleva jalkapalloseura. Maan mestaruuksia on kuusi, joskin viimeisin vuodelta 2000. Viime kaudella ryhmä oli liigan kakkonen.
Indonesiaa ei ehkä mielletä kummoiseksi jalkapallomahdiksi, mutta fanikulttuuria ainakin tuntuu piisaavan. Asia käy ilmi Markkasen agentin Jonne Lindblomin Twitteriin lataamalta videolta, jossa melkoinen faniarmeija ottaa suomalaisen vastaan.
Lindblomin mukaan pelkästään Markkasen ensimmäisiä treenejä oli seuraamassa yli 5 000 ihmistä.
– Indonesialaiset fanit ovat äärimmäisen intohimoisia, Lindblom kiteyttää.
Indonesian maajoukkue on nähty MM-kisoissa kerran, vuonna 1938. Tuolloin maa tosin ei vielä ollut itsenäinen Indonesia, vaan Alankomaiden Itä-Intia. Vuoden 2018 MM-kisoihin Indonesia ei edes karsinut, sillä Fifa lätkäisi maalle osallistumiskiellon kansainvälisiin peleihin maan hallituksen liiallisten vaikuttamisyritysten takia.
Eero Markkanen siirtyi Indonesiaan Ruotsi Dalkurdista, jota hän ehti edustaa 12 ottelussa.
Jos upotus ei näy, se löytyy myös täältä.